**SPLOŠNI POGOJI DOSTOPA IN UPORABE SKUPNEGA SISTEMA ZA IZPOSOJO KOLES »MOBILNO OBSOTELJE« – V OBČINI PODČETRTEK (VIA OBSOTELJE) IN V OBČINI ROGAŠKA SLATINA (SLATNA KOLESARI), SEZONA 2023**

1. PREDMET STORITVE SISTEMA ZA IZPOSOJO KOLES

Sistem za izposojo koles »Mobilno Obsotelje« obsega sistema v Občini Podčetrtek (Via Obsotelje) in v Občini Rogaška Slatina (Slatna kolesari) in je storitev, s katero se omogoča javni samopostrežni dostop do koles.

Kolesarnice sistema »Mobilno Obsotelje« se nahajajo na lokacijah:

* V Občini Podčetrtek:
	+ TIC Podčetrtek
	+ Terme Olimia - Breza
	+ Aqualuna
* V Občini Rogaška Slatina:
	+ Poslovni center Vrelec
	+ Pegazova ploščad
	+ Spar

Dodatno so v Občini Rogaška Slatina v sistem za izposojo koles vključene še lokacije:

* + krožišče pri Medical centru
	+ Grand Hotel Rogaška
	+ Športni center Rogaška Slatina
	+ Parkirišče P+R.

Na vsaki kolesarnici je vsaj 5 ključavnic za kolesa. Vse ključavnice so elektrificirane in primerne za polnjenje električnih koles.

2. UVODNE DOLOČBE

V splošnih pogojih uporabljeni izrazi imajo naslednji pomen:

»sistem« je skupen sistem za izposojo koles v občinah Podčetrtek in Rogaška Slatina;

»splošni pogoji« so splošni pogoji dostopa in uporabe sistema;

»nosilec« sistema sta občini Podčetrtek in Rogaška Slatina, kot nosilca storitev sistema;

»upravitelj« sistema sta Turizem Podčetrtek, Bistrica ob Sotli in Kozje, Škofja Gora 1, 3254 Podčetrtek, in Javni zavod za turizem in kulturo Rogaška Slatina, Zdraviliški trg 1, 3250 Rogaška Slatina, kot upravitelja storitev sistema;

»uporabnik« je oseba, ki uporablja storitev sistema ;

»prijavnica z izjavo« je prijavnica za dostop do storitev sistema za registracijo;

»e-registracija« je postopek ustvarjanja uporabniškega računa preko mobilne aplikacije

»e-plačilo« je postopek plačila preko spleta oziroma izvedba digitalnega plačila

»navodila" so navodila o uporabi storitve sistema;

»vzdrževalec« sistema je oseba, ki tehnično vzdržuje kolesa in kolesarnice;

»soglasje« je soglasje starša oz. zakonitega zastopnika mladoletne osebe;

»obdobje uporabe« storitev sistema je obdobje dostopa do storitev sistema, ki ga nosilec letno objavi na svoji spletni strani;

»Sezona« je obdobje v tekočem letu, ko sistem deluje;

»Članarina« je prispevek, ki ga plača uporabnik sistema za tekočo sezono, brez možnosti vračila ob morebitnemu izpadu delovanja sistema. S plačilom članarine uporabnik poravna administrativne stroške ter pridobi pravico do uporabe navadnih koles sistema v skladu s splošnimi pogoji;

»Paket« je kombinacija storitev sistema, ki si jo izbere uporabnik in zahteva dodatna doplačila.

»Mobilna aplikacija« MOBILN.SI je uradna mobilna aplikacija, na voljo za pametne naprave z operacijskimi sistemi na osnovi Android in iOS.

Splošni pogoji opredeljujejo pogoje uporabe sistema in vključujejo vprašanja, uporabniško podporo ter obveznosti nosilca in uporabnika. Splošni pogoji s podpisom prijavnice z izjavo veljajo in zavezujejo vse uporabnike storitev sistema.

Splošni pogoji zavezujejo pogodbeni stranki kot pogodbena določila, skladno s 120. členom Obligacijskega zakonika (Uradni list RS, št. 97/07 – uradno prečiščeno besedilo, 64/16 – odl. US in 20/18 – OROZ631). Splošni pogoji so objavljeni na spletni strani nosilca in upravljavca.

Nosilec si pridržuje pravico do sprememb ali dopolnitev splošnih pogojev. Če ni drugače določeno, začnejo spremenjeni splošni pogoji veljati z dnem objave na spletnih straneh nosilca.

3. KONTAKTNI PODATKI

Kontaktni podatki upraviteljev sistema:

Turizem Podčetrtek, Bistrica ob Sotli in Kozje

Škofja Gora 1

3254 Podčetrtek

T: (0)3 810 90 13

E-pošta: info@visitpodcetrtek.com

Spletna stran: www.visitpodcetrtek.com

Javni zavod za turizem in kulturo Rogaška Slatina

Zdraviliški trg 1

3250 Rogaška Slatina

T: (0)3 581 44 14

E-pošta: info@turizem-rogaska.si

Spletna stran: www.visit-rogaska-slatina.si

4. OPREDELITEV POJMOV SESTAVE SISTEMA

Sistem je sestavljen iz mreže kolesarnic, katerih deli so samopostrežni terminal, urbano pohištvo, ključavnice, kolesa in informacijske table. Sistem omogoča samopostrežni javni dostop do koles, tako da si lahko uporabniki sistema v kolesarnici izposodijo kolesa za uporabo v skladu s splošnimi pogoji.

Kolesarnica vsebuje:

* Samopostrežni terminal z LCD zaslonom, občutljivim na dotik, preko katerega se uporabnik prijavi, izposoja kolesa ter ima dostop do uporabniškega profila in zemljevida sistema z zasedenostjo kolesarnic;
* pod LCD zaslonom je čitalec kartic,
* povezuje se in komunicira s strežnikom ter tako skupaj z ostalimi kolesarnicami tvori

kolesarski sistem.

* Urbano pohištvo so nosilci in deli kolesarnice, ki tvorijo ogrodje in nosijo ključavnice in table.
* Ključavnice (vsaj 5 v vsaki kolesarnici) so škatlaste oblike, služijo varnemu zaklepanju koles in so enakomerno razporejene po dolgi cevi/nosilcu, delu urbanega pohištva. Na vsaki ključavnici je srebrn gumb, ki ga uporabnik pritisne, preden vzame kolo iz ključavnice. V vsaki ključavnici je prostor za eno kolo. Vse ključavnice so primerne za polnjenje električnih koles.

Stojala za kolesa in kolesa so oštevilčena. Navadna kolesa so označena z N in številko kolesa, električna kolesa so označena z E in številko kolesa.

5. REGISTRACIJA V SISTEM, USTVARJANJE UPORABNIŠKEGA RAČUNA IN NAKUP PAKETA

Uporabniški račun je mogoče ustvariti na 2 načina:

1. Osebno na sedežu upraviteljev sistema (*TIC Podčetrtek ali TIC Rogaška Slatina)*, kjer izpolnite obrazec za registracijo z resničnimi podatki, verodostojnost katerih se preveri z veljavnim osebnim dokumentom.
2. Na mobilni aplikaciji *Mobiln.si* ; kjer uporabnik izpolni obrazec za registracijo z resničnimi podatki, za katere uporabnik jamči z e-plačilom.

V primeru ustvarjanja uporabniškega računa pod 2. ter s tem povezanega spletnega plačila, so vsa plačila procesirana od strani Uprave republike Slovenije za javna Plačila (UJP).

V primeru registracije osebno na sedežu TIC uporabnik mora k izpolnjenemu in podpisanemu obrazcu za registracijo na vpogled predložiti osebni dokument. Uporabniki storitve so lahko vse fizične osebe, starejše od 14 let. Za osebe, ki še niso polnoletne, priskrbijo uporabniško kartico in PIN kodo oz. ustvarijo njihov profil njihovi starši oz. zakoniti zastopniki po podpisu soglasja, pri čemer so dolžni obvestiti nosilca in upravitelja, da je uporabnik oseba, ki še ni polnoletna, ter posredovati njene osebne podatke.

Uporabnik se zavezuje, da bo morebitne spremembe podatkov najkasneje v 8 dneh sporočil upravitelju. To lahko stori na sedežu upravitelja ali pošlje obvestilo na naslov upravitelja ali po elektronski pošti.

V primeru e-registracije računa uporabnik izvede plačilo paketa preko spleta (e-plačilo). Uporabniki, ki opravijo e-registracijo uporabniškega računa prejmejo vse podatke o registraciji po elektronski pošti. V primeru nepopolne registracije se uporabnik pozove k dopolnitvam. V primeru, da uporabnik ne posreduje dopolnitev pravočasno ali so dopolnitve neprimerne, lahko upravitelj v skladu s splošnimi pogoji registracijo zavrne. Z odobritvijo registracije uporabnik uporablja sistem s svojim uporabniškim imenom in geslom.

Pravilno izpolnjen obrazec za registracijo, uporabniška kartica s PIN kodo, uporabniško ime in geslo, kot tudi mobilna aplikacija uporabniku s plačilom ustreznega paketa, omogočajo izposojo koles znotraj sistema v skladu s splošnimi pogoji in vrnitev kolesa na izbrano postajo.

Po poteku veljavnosti paketa uporabnik še zmeraj ima aktivni uporabniški račun, nima pa možnosti izposoje koles. Za nadaljnjo uporabo sistema in izposojo koles je potrebno dokupiti oziroma podaljšati pretečeni paket ali pa kupiti enega od ostalih paketov, ki so na voljo.

6. PRIJAVA V SISTEM IN RAZPOLOŽLJIVOST STORITVE

Za dostop do storitev sistema se mora uporabnik predhodno izpolniti prijavnico z izjavo, kot pogoj za registracijo registrirati. Po uspešni registraciji uporabnik dobi uporabniško ime in geslo ter uporabniško kartico s PIN kodo, ki je neprenosljiva.

Nosilec vzdržuje sistem tako, da je dostopen 24 ur na dan v obdobju uporabe storitev sistema. Izjema je višja sila.

Nosilec ne odgovarja za morebitno zasedenost ali nerazpoložljivost koles na posameznih točkah sistema. V primeru zasedenosti ključavnic je uporabnik dolžan poskrbeti za varno hrambo kolesa oziroma kolo odpeljati do kolesarnice, ki ima še prosto ključavnico.

Po opravljeni registraciji na sedežu upravitelja lahko uporabnik začne sistem uporabljati takoj in ga uporablja vse dni v tednu z upoštevanjem časovne omejitve v višini 840 minut oz. 14 ur (v nadaljevanju: časovna razpoložljivost) v vsakokratnem obdobju 7 dni od vsakokratne prijave.

Časovno razpoložljivost za tedensko uporabo sistema lahko uporabnik koristi nepretrgoma ali si ga razporedi. Če uporabnik porabi v tekočem tednu ves razpoložljivi čas, do storitve ni upravičen do naslednjega tekočega tedna, ko se mu ponovno vzpostavi začetno število minut (840 minut). Izjema so osebe, ki ravnajo v nasprotju s splošnimi pogoji.

7. CENE IN NAČIN PLAČILA

Uporaba navadnih koles iz sistema je po registraciji brezplačna.

Registracija za dostop do storitev sistema v letu 2023 znaša:

* Upokojenci in otroci, starosti od 14 do vključno 16 let:

|  |  |  |
| --- | --- | --- |
|  | za uporabo izključno navadnih koles | za uporabo vseh koles, tudi električnih |
| do 3 dni  | 2,50 € | 5,00 € |
| tedenska | 5,00 € | 10,00 € |
| mesečna  | 10,00 € | 17,50 € |
| sezonska  | 15,00 € | 30,00 € |

* Vsi ostali uporabniki:

|  |  |  |
| --- | --- | --- |
|  | za uporabo izključno navadnih koles | za uporabo vseh koles, tudi električnih |
| do 3 dni  | 5 € | 10 € |
| tedenska | 10 € | 20 € |
| mesečna  | 20 € | 35 € |
| sezonska  | 25 € | 50 € |

Obratovanje sistema v sezoni 2023 je predvideno v obdobju od 24.04. 2023 do 10. 11. 2023, pri čemer si nosilec in upravitelj sistema pridržujeta pravico, da zaključek sezone podaljšata ali skrajšata glede na vremenske razmere.

Za ponovno izdajo kartice v primeru izgube kartice se zaračuna 15 (petnajst) evrov.

Plačilo ali ponovna izdaja kartice registracije je možna na sedežu upravitelja.

Vse cene vključujejo DDV.

8. DOLŽNOSTI UPORABNIKA

Uporabnik je dolžan koristiti storitev sistema s potrebno previdnostjo, preudarnostjo in skrbnostjo dobrega gospodarja ter v skladu s splošnimi pogoji.

Uporabnik nadzoruje kolo, ki si ga je izposodil. Uporabnik je dolžan s kolesom ravnati tako, da je možnost poškodbe, uničenja ali izginotja minimalna.

Uporabnik sistema, ki je mlajši od 18 let, mora ob uporabi kolesa nositi kolesarsko čelado, ki si jo je dolžan priskrbeti sam.

Uporabnik je dolžan o izgubi ali odtujitvi kartice takoj obvestiti upravitelja.

Uporabnik storitev s podpisom prijavnice z izjavo sprejema splošne pogoje ter soglaša, da ima nosilec v primeru kršitev splošnih pogojev pravico uporabniku zaračunati stroške, skladno s poglavjem 11 splošnih pogojev.

Ker uporabnik odgovarja za kolo od prevzema do vrnitve, je dolžan, da pregleda najpomembnejše dele izposojenega kolesa pred samo uporabo, predvsem pa:

* ustrezno pritrditev sedeža, pedal in košare;
* ustrezno delovanje zvonca, zavor, sprednje in zadnje luči, odsevnikov;
* dobro splošno stanje okvirja, pnevmatik in krmila.

V primeru, da uporabnik ob pregledu kolesa ugotovi, da kolo ni tehnično brezhibno ali je kako drugače poškodovano, mora o tem takoj obvestiti vzdrževalca sistema, v nasprotnem primeru se šteje, da je poškodba nastala v času njegove uporabe.

Če se ugotovi, da koriščenje kolesa poteka v nasprotju s splošnimi pogoji, je uporabnik dolžan vrniti kolo takoj po pozivu upravitelja.

9. OMEJITVE UPORABE STORITEV

Uporabnik svoje uporabniške kartice in/ali PIN kode ne sme posoditi, oddati v najem, odstopiti ali jo uporabljati na kakršen koli drugačen način, kot je navedeno v teh splošnih pogojih. Vsako tako ravnanje se šteje kot hujša kršitev splošnih pogojev. Če v času, ko je kolo izposojeno nastane škoda, zanjo odgovarja uporabnik oz. lastnik uporabniške kartice, s pomočjo katere je bilo kolo izposojeno.

Za uporabniško kartico odgovarja registrirani uporabnik in s tem prevzema odgovornost, da bo ravnal v skladu s splošnimi pogoji.

Uporabnik ima pravico, da kolo primerno uporablja v skladu s splošnimi pogoji. Primerna uporaba izključuje predvsem naslednje:

* uporabo v nasprotju z veljavno zakonodajo na področju varnosti v cestnem prometu;
* uporabo kolesa ob pogojih, ki lahko privedejo do poškodbe kolesa;
* kakršen koli prevoz tretje osebe na kakršen koli način;
* uporabo kolesa na način, ki v nevarnost spravlja uporabnika ali tretjo osebo;
* kakršno koli demontažo ali poskus demontaže stojala, celotnega kolesa ali njunih posameznih delov in naprav;
* kakršno koli neprimerno uporabo kolesa.

Dostop do storitve oziroma uporaba kolesa, ki je del sistema, je prepovedana vsem mladoletnim osebam, mlajšim od 14 let, ne glede na to, ali imajo spremstvo ali ne.

Kolo je zasnovano za obremenitev do 200 kg.

Nosilec si pridržuje pravico ustavitve delovanja sistema za določen čas v primeru večjih in obsežnih poškodb sistema koles ali komponent ali v primeru večjih tehničnih napak.

10. ODGOVORNOST IN IZJAVE STRANKE

Za vso škodo, ki nastane med uporabo kolesa, je odgovoren uporabnik.

Zakoniti zastopniki mladoletnega uporabnika odgovarjajo za vso škodo, ki jo neposredno ali posredno s uporabo storitve povzroči mladoletna oseba.

Vsaka izposoja, ki presega 24 ur (rok, ki se začne s trenutkom izposoje kolesa), se obravnava kot odtujitev kolesa, dokler se kolo ponovno ne pojavi.

V primeru, da je v času izposoje uporabnika, kolo odtujeno, je uporabnik takoj ali najkasneje v roku 14 ur po prvotni izposoji, dolžan javiti izginotje kolesa vzdrževalcu sistema in krajo prijaviti policiji na tel. številko 113. Kolo ostane v polnem obsegu v uporabnikovi izključni odgovornosti, dokler upravitelj ne prejme kopije prijave kraje policiji.

V primeru nezgode in/ali škodnega dogodka, v katerega je vpleteno kolo, je uporabnik dolžan vsa dejstva v zvezi z nezgodo ali škodnim dogodkom sporočiti na številko, ki je navedena v prejšnjem odstavku. Kolo ostane v uporabnikovi odgovornosti, dokler ni priklenjeno na stojalo za kolesa ali dokler kolesa lastnoročno ne vrne upravitelju ali vzdrževalcu sistema.

Za poškodbe uporabnika, pri uporabi kolesa, nosilec ne odgovarja.

Po prevzemu kolesa v izposojo, uporabnik odgovarja za vsa dejanja, storjena s kolesom sistema in za vso materialno in nematerialno škodo, ki pri uporabi kolesa nastane njemu ali tretjim osebam.

Sistem se uporablja na lastno odgovornost.

11. KRŠITVE

V primeru manjših poškodb kolesa in delov kolesa, ki nastanejo kot posledica normalne rabe, nosilec ne terja nobene odškodnine od uporabnikov, po uporabi katerih je bila ugotovljena poškodba.

V primeru, da isti uporabnik trikrat v obdobju treh mesecev krši splošne pogoje, ima nosilec pravico, da uporabnika sankcionira z blokado računa ter prepovedjo ponovne registracije v tekočem letu.

Vsakršna zloraba kartice, opredeljena v prvem odstavku 9. točke splošnih pogojev, se sankcionira z odvzemom in blokado kartice ter prepovedjo ponovne registracije v tekočem letu.

V primeru večjih poškodb na kolesu, zaradi katerih ni možna nadaljnja uporaba ali ob odtujitvi kolesa, se uporabniku zaračuna vrednost kolesa, in sicer navadnega kolesa v višini 600 (šeststo) evrov, električnega kolesa v višini 2300 (dva tisoč tristo) evrov.

V primeru, da se pri istem uporabniku 3-krat v obdobju 3 mesecev ponavljajo manjše poškodbe ob uporabi kolesa, se uporabnika opomni. V primeru, da se po opominu poškodbe nadaljujejo, se uporabniku vsaka nadaljnja poškodba zaračuna po veljavnem ceniku pooblaščenega serviserja.

V primeru poškodb sistema poškodb, bo nosilec ustrezno ukrepal. Uporabnik bo moral povrniti stroške popravila po veljavnem ceniku pooblaščenega serviserja.

V primeru prekoračitve razpoložljivega tedenskega časa uporabe (14 ur) in v primeru, da uporabnik kolesa ne vrne po izteku tega časa, si upravitelj pridržuje pravico, da:

* po izteku razpoložljivega časa uporabnika pozove, da kolo nemudoma vrne nazaj v sistem;
* po skupnem preteku 3 ur od uspešno ali neuspešno opravljenega telefonskega poziva k vračilu kolesa s strani upravitelja, se uporabniku odvzame in blokira dostop do sistema;
* po preteku 24 ur od blokade dostopa se kolo začne voditi kot odtujeno, kraja se prijavi policiji in se obravnava po veljavni zakonodaji Republike Slovenije;

Taki primeri se vodijo kot hujša kršitev splošnih pogojev in se v skladu s tem uporabniku onemogoči nadaljnji dostop do sistema.

Uporabnike, ki nepravilno zaklenejo kolo v ključavnico ali pa ga sploh ne zaklenejo, nosilec kaznuje za neodgovorno uporabo koles in sicer za nezaklenjeno navadno kolo 80 (osemdeset) evrov in električno kolo 150 (sto petdeset) evrov, ki jih morajo poravnati nosilcu po prejemu računa.

12. VARSTVO OSEBNIH PODATKOV

V skladu s splošno uredbo o varstvu osebnih podatkov (GDPR) so vsi uporabniki seznanjeni s tem, da v namen delovanja sistema Mobilno Obsotelje upravitelj obdeluje osebne podatke, ki so jih posredovali ob registraciji in so nujno potrebni za delovanje in vašo uporabo sistema. Te podatki so: ime in priimek, podatek o osebnem dokumentu, letnica rojstva, stalni/začasni naslov, elektronski naslov, telefonska številka, podatke o posamezni izposoji (katero kolo, na kateri postaji in ob kateri uri), potrdilo o plačilu preko UJP (če je bilo plačilo tako izvedeno).

Navedeni osebni podatki se hranijo še 3 mesece po preteku veljavnosti vaše članarine za sistem Mobilno Obsotelje.

Za uporabo kontaktnega elektronskega naslova za pošiljanje informativnih in promocijskih sporočil v zvezi s sistemom za javno izposojo koles Mobilno Obsotelje, morajo uporabniki podati posebno soglasje.

13. REŠEVANJE SPOROV

Za te splošne pogoje velja pravo Republike Slovenije. Morebitne spore glede izvedbe in posledic splošnih pogojev bosta nosilec in uporabnik skušala reševati sporazumno. Če spora na ta način ne bo možno rešiti, si bosta nosilec in uporabnik prizadevala rešiti morebitni spor z mediacijo in drugimi alternativnimi načini reševanja morebitnega spora. Če to ne bo mogoče, je za reševanje sporov pristojno stvarno in krajevno pristojno Okrajno sodišče v Celju. Uporabnik in nosilec se zavezujeta, da bosta v morebitnem sodnem sporu soglašala s predložitvijo spora v mediacijo.

14. SPREMEMBA SPLOŠNIH POGOJEV DOSTOPA IN UPORABE

Uporabniki bodo avtomatsko obveščeni o vseh spremembah teh splošnih pogojev. Spremembe bodo prikazane na spletni strani upraviteljev sistema.

15. POSLEDICE

Posledice neupoštevanja teh splošnih pogojev nosi uporabnik.

Številka: 411-0002/2017-13

Datum: 17.04.2023

 OBČINA PODČETRTEK OBČINA ROGAŠKA SLATINA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Peter MISJA mag. Branko KIDRIČ

 Župan Župan